[pic] | KOMISIJA EVROPSKIH SKUPNOSTI |

Bruselj, 22.10.2009

COM(2009) 552 konč.

SPOROČILO KOMISIJE SVETU IN EVROPSKEMU PARLAMENTU

EVROPSKI RAZISKOVALNI SVET – REŠEVANJE IZZIVA SVETOVNE ODLIČNOSTI

SPOROČILO KOMISIJE SVETU IN EVROPSKEMU PARLAMENTU

EVROPSKI RAZISKOVALNI SVET – REŠEVANJE IZZIVA SVETOVNE ODLIČNOSTI

UVOD

Evropski raziskovalni svet (ERC) je nov element raziskovalne politike EU z visokimi cilji. Ustanovljen je bil na podlagi določb Sedmega okvirnega programa Evropske skupnosti za raziskave (7OP)[1], namenjen pa je izvajanju posebnega programa „Zamisli“, ki mu je dodeljen velik proračun (7,51 milijarde EUR za obdobje 2007–2013). ERC je sestavljen iz neodvisnega znanstvenega sveta, ki ga sestavlja 22 uglednih raziskovalcev in podpira posebna izvedbena struktura v obliki izvajalske agencije Komisije[2].

Ustanovitev ERC je bila za Evropsko unijo prava novost[3]. ERC, ki je popolnoma nov subjekt na evropski ravni za financiranje pionirskih raziskav svetovnega merila na pobudo raziskovalcev z namenom, da bi znanstveni dosežki Evrope dosegali najvišjo raven odličnosti, določa nove parametre za raziskovalno dejavnost na ravni Skupnosti. Gre za prvi primer, da raziskovalni program Skupnosti deluje na podlagi odprte evropske konkurence med posameznimi raziskovalnimi skupinami, neodvisnega znanstvenega upravljanja in samostojnega izvajanja prek izvajalske agencije. ERC je že zelo viden in vpliven element v Evropskem raziskovalnem prostoru.

Dve leti in pol od začetka izvajanja 7OP in programa „Zamisli“ je tako zdaj pravi čas, da ocenimo napredek:

- od uradnega začetka leta 2007 so bili za program „Zamisli“ sprejeti štirje letni delovni programi in opravljeni štirje pozivi za zbiranje predlogov. Tako je bilo z izvajanjem programa „Zamisli“ in njegovimi posebnimi operativnimi značilnostmi, vključno z neodvisnim znanstvenim svetom, strokovnim ocenjevanjem in dodeljevanjem subvencij za pionirske raziskave, pridobljenih veliko izkušenj;

- po intenzivnem obdobju načrtovanja in razvijanja ter potem, ko je Komisija decembra 2007 sprejela sklep o ustanovitvi izvajalske agencije[4], je bila 15. julija 2009 posebna izvedbena struktura ERC v obliki posebne izvajalske agencije ERC razglašena za upravno neodvisno od Komisije;

- tako je neodvisen „pregled struktur in mehanizmov ERC“, zahtevan v 7OP in posebnem programu „Zamisli“, zdaj zaključen ter zagotavlja podrobne ugotovitve in priporočila za naprej.

ERC tako kot druge inovativne strukture, na primer skupne tehnološke pobude, Evropski inštitut za inovacije in tehnologijo ali konzorciji evropske raziskovalne infrastrukture, ponuja novi model za izvajanje politike Skupnosti na področju raziskav in tehnološkega razvoja. Prve izkušnje so pokazale nekaj ovir za popolni razvoj, kar je povsem normalno pri oblikovanju novih struktur. Nekatere težave, ki so se pojavile, so bile pragmatično rešene v sedanjem pravnem okviru ali pa se rešujejo, pri drugih pa bodo morda potrebne večje spremembe.

Pri tem gre za veliko več kot samo za ERC. To sporočilo, ki temelji na dosedanjih izkušnjah Komisije pri izvajanju programa „Zamisli“ in rezultatih neodvisnega pregleda, je treba obravnavati v širšem okviru bolj globokega razmišljanja o razvoju politik in programov Skupnosti na področjih raziskav, tehnološkega razvoja in inovacij. Komisija si prizadeva predvsem za dvoje: ohraniti usklajeni in pregledni pristop, hkrati pa zagotoviti potrebna sredstva in orodja, da bodo lahko pobude dosegle svoje posebne cilje na teh političnih področjih. Splošna naloga Evrope je jasna: spodbujati raziskave in inovativnost za trajnostno družbo, ki temelji na znanju.

Prvotni cilj in odločenost Komisije glede ERC se nista spremenila: organizacija za financiranje pionirskih raziskav svetovnega merila mora doseči svojo polno učinkovitost, da se izkoristi znanstvena odličnost Evrope in njeni doseženi rezultati, pri čemer pa znanstvena skupnost določa teme pionirskih raziskav. Začetek ERC in njegova prva leta so bili nedvomno ocenjeni kot dober začetek. Zdaj pa želi Komisija izkoristiti izkušnje iz prve faze ERC. V tem sporočilu je zato določen sklop konkretnih ukrepov, ki jih lahko Komisija izvede kratkoročno. V njem so navedeni tudi srednjeročni izzivi, ki jih bo treba rešiti skupaj z drugimi ustanovami v širšem okviru razmišljanja o tem, kako čim bolje uporabiti instrumente Skupnosti ter upravni okvir in okvir finančnega nadzora Skupnosti za spodbujanje novih virov trajnostne rasti. To bi moralo zagotoviti trajno uspešnost ERC kot enega najpomembnejših elementov Evropskega raziskovalnega prostora, pri čemer je treba upoštevati dva ključna vidika: (i) ERC kot organ Skupnosti in (ii) pomen znanstvene odličnosti za Evropo.

Pregled ERC: na poti k organizaciji za pionirske raziskave svetovnega merila

V skladu s posebnim programom „Zamisli“ in da bi se čim prej dogovorili o stabilni strukturi ERC, je Komisija že na razmeroma zgodnji stopnji delovanja ERC uvedla neodvisen pregled struktur in mehanizmov ERC[5]. Cilji pregleda so bili:

- analizirati strukture in mehanizme ERC glede na merila znanstvene odličnosti, samostojnosti, učinkovitosti in preglednosti; pri tem je ves čas sodeloval znanstveni svet;

- preučiti postopek in načela za izbiro članov znanstvenega sveta;

- preučiti prednosti in pomanjkljivosti strukture, zasnovane na izvajalski agenciji, in strukture, zasnovane na členu 171 Pogodbe.

Odbor šestih uglednih strokovnjakov pod vodstvom profesorice Vaire Vike-Freiberga je 23. julija 2009 Komisiji predložil poročilo[6]. Komisija se zahvaljuje članom odbora ERC, ki je opravil pregled, za zavzeto in prizadevno izvedbo te zahtevne naloge.

Analiza odbora je temeljila na znatnem prispevku zainteresiranih strani iz znanstvene skupnosti, vključno s podrobno razpravo z znanstvenim svetom ERC, obsežnim vprašalnikom za vložnike in strokovne ocenjevalce, poročili o praktičnih izkušnjah ter pravnimi nasveti in nasveti s področja proračuna, ki jih zagotovijo službe Komisije.

Pregled ERC potrjuje, da sta bili prvi dve leti delovanja ERC v celoti precej uspešni. Raziskovalna skupnost je na splošno priznala njegovo znanstveno strategijo, zasnovo shem subvencioniranja in kakovost strokovnega ocenjevanja, kar so pokazali tudi rezultati vprašalnika, izvedenega v okviru pregleda.

Z vidika delovanja je ERC lahko brez predhodnih priprav zasnoval in začel izvajati nove izvedbene dogovore za program „Zamisli“, hitro zbral osebje in vire ter ustvaril samostojno izvedbeno strukturo v obliki izvajalske agencije, hkrati pa zadostil izredni in nepričakovani ravni povpraševanja s strani vložnikov.

Odbor v pregledu, v katerem so bile ocenjene možnosti in morebitna tveganja pri obeh vrstah strukture, ugotavlja, da sprememba strukture, čeprav ima model izvajalske agencije v sedanji standardni obliki številne omejitve, zaradi težav in tveganj, povezanih s prehodom na novo strukturo na podlagi člena 171 Pogodbe, vključno z možnostjo političnega vmešavanja v znanstveno neodvisnost ERC, ne bi bila upravičena, in sicer vsaj dokler niso izčrpane možnosti za nadaljnji razvoj in izboljšanje izvajalske agencije za uresničitev zastavljenih ciljev ERC. Priporoča, da se čez dve leti opravi naslednji neodvisni pregled.

Vendar, če želi ERC utrditi svoje zgodnje uspehe in postati organizacija za pionirske raziskave resnično svetovnega merila ter imeti na evropski celini vodilno vlogo pri spodbujanju revolucionarne znanosti in tehnologije, ki ju potrebujemo za podpiranje ustvarjalnosti gospodarstva in družbe v Evropi, je nujno treba, kot je bilo poudarjeno v pregledu, nameniti dodatno pozornost izboljšanju njegove strukture in načinov delovanja. Da bo uspeh ERC dolgoročno trajnosten, je potrebno posebno in usposobljeno vodstvo, njegove dejavnosti na vseh ravneh je treba hitro okrepiti ter pokazati mora prožen in na zaupanju temelječ odnos, ki omogoča uspešne pionirske raziskave. To so temeljna načela, na katerih temeljijo kratkoročni in srednjeročni ukrepi, predstavljeni v nadaljevanju. Vsi ukrepi, predlagani v tem sporočilu, se bodo izvajali v okviru proračuna obstoječega 7OP. Dodatni proračunski učinki niso predvideni.

Razvoj ERC v učinkovito organizacijo za financiranje raziskav svetovnega merila

Zdaj, ko je izvajalska agencija ERC samostojna in pregled končan, je Komisija za drugo fazo razvoja ERC postavila ambiciozne cilje. Medtem ko znanstveni svet določa znanstveno strategijo programa in izvajalska agencija ERC izvršuje proračun, Komisija zagotavlja samostojnost ERC ter še naprej nosi politično in finančno odgovornost, kamor spada tudi odgovornost za izvajanje posebnega programa „Zamisli“.

Komisija zato načrtuje dvojno strategijo, s katero naj bi odpravila značilne začetne težave, ki se pojavijo pri vsaki novi organizaciji, in tudi vzroke upravne neučinkovitosti ter strukturne probleme, ugotovljene v prvem obdobju delovanja ERC:

(i) takoj je treba sprejeti kratkoročne ukrepe za izvedbo priporočil iz pregleda in drugih potrebnih tehničnih izboljšanj metod delovanja ERC, ki so možni v okviru njegovih pristojnosti na ravni Komisije ali na ravni agencije;

(ii) srednjeročno je treba rešiti probleme, povezane s temeljnimi pravili in predpisi, in sicer je treba Svetu in Parlamentu predložiti predloge za spremembo finančnih in upravnih pravil ter njihovo uskladitev s potrebami pionirskih raziskav.

Že v posebnem programu „Zamisli“ je navedeno, da mora biti ERC „učeča se organizacija“: „… Izvajanje in vodenje dejavnosti bosta stalno pregledovana in vrednotena; izkušnje bodo omogočile oceno dosežkov ter prilagoditev in izboljšavo postopkov.“

(i) Takojšnji in kratkoročni ukrepi

Ukrepi, navedeni v nadaljevanju z okvirnim časovnim razporedom za izvajanje, spadajo na področje pristojnosti Komisije in/ali izvajalske agencije ERC. Da bi pojasnili in okrepili pravno podlago, bodo po potrebi upoštevani v sklepu Komisije o ustanovitvi ERC[7], sklepu Komisije o ustanovitvi izvajalske agencije ERC[8] in odločitvah o prenosu pooblastil[9].

Združenje znanstvenega in administrativnega upravljanja

Odbor je potrdil, da je Komisija učinkovito ščitila samostojnost in integriteto ERC ter v celoti spoštovala neodvisnost znanstvenega sveta pri določanju znanstvene strategije ERC, tako kot je predvideno v posebnem programu „Zamisli“. Vendar v pregledu ugotavlja, da sedanja struktura ERC, ki vključuje ločitev znanstvenih in finančnih/upravnih odgovornosti, povzroča nepotrebno zapletenost in nezadovoljstvo. Zato priporoča ukrepe za izboljšanje stanja, med drugim združitev položajev direktorja izvajalske agencije ERC in generalnega sekretarja ERC v enega samega, pod pogojem, da je zanj na voljo priznani znanstvenik s pomembnimi upravnimi izkušnjami. Nadalje priporoča, da mora direktor neposredno in redno poročati komisarju za raziskave ter da je treba prilagoditi sestavo članov usmerjevalnega odbora izvajalske agencije ERC, da bodo v njem tudi dva člana znanstvenega sveta in en zunanji priznani znanstvenik.

Komisija namerava znotraj sedanjega finančnega in regulativnega okvira izvesti naslednje ukrepe, s katerimi bo uskladila znanstvene in administrativne vidike upravljanja ter poenostavila strukturo:

a. ustanovil se bo položaj direktorja izvajalske agencije ERC z novim profilom, tj. priznani znanstvenik s pomembnimi upravnimi in upraviteljskimi izkušnjami. Znanstveni svet bo v skladu s pravnim in regulativnim okvirom ERC ter smernicami za imenovanje direktorjev izvajalskih agencij[10] sodeloval pri naslednjem izbirnem postopku. Časovni okvir: drugo četrtletje 2010 ;

b. po uspešnem imenovanju direktorja s takšnim profilom in ob predhodnem soglasju znanstvenega sveta se naj bi ukinilo mesto generalnega sekretarja ERC, pri čemer bo upoštevan mandat sedanjega generalnega sekretarja. Časovni okvir: drugo četrtletje 2011 ;

c. razmislilo se bo o prilagoditvi sestave članov usmerjevalnega odbora[11] izvajalske agencije ERC in njegovih načinov delovanja, pri čemer mora biti zagotovljeno, da lahko Komisija s svojo večino glasov kadar koli izvede kontrolo in nadzor nad izvajalsko agencijo ERC. Časovni okvir: prvo četrtletje 2010 ;

d. razvila in izvedla se bo skladna in celostna komunikacijska strategija, med drugim enotna spletna stran, ki zunanjim zainteresiranim stranem omogoča enoten, jasen in celovit pogled na strategijo ERC in njegovo konkretno delo, pri čemer bodo predstavljene tako dejavnosti izvajalske agencije ERC kot tudi znanstvenega sveta. Takšna izboljšana komunikacijska strategija bo tudi prispevala k večji preglednosti dejavnosti ERC in zmanjšala tveganje navzkrižja interesov. Časovni okvir: prvo četrtletje 2010 .

Znanstveni svet in direktor izvajalske agencije ERC bosta ob ustreznem času povabljena na srečanje s komisarjem za raziskave, s katerim bosta govorila o napredku pri doseganju ciljev ERC.

Izboljšani upravni postopki

Jasno je, da je kakovost shem financiranja ERC – in tudi ugled ERC – odvisna neposredno od kakovosti in zmožnosti strokovnih ocenjevalcev, tj. članov odbora in strokovnjakov. Da bi zagotovili stalno sodelovanje takšnih visoko usposobljenih ocenjevalcev in članov odbora v programu, je treba, kot je v pregledu ugotovil odbor, zelo poenostaviti postopke upravljanja za njihovo imenovanje in plačevanje njihovih denarnih nadomestil ter jih narediti uporabnikom čim bolj prijazne.

Izvajalska agencija ERC bo zato ob soglasju Komisije in v skladu z obstoječim pravnim okvirom postopoma izvedla naslednje ukrepe:

a. začela bo razvijati in izvajati enostavnejše in bolj funkcionalne upravne postopke, prirejene posebej za ERC, ki zajemajo pomembne postopke imenovanja in plačevanja denarnih nadomestil strokovnim ocenjevalcem (članom odbora in strokovnjakom) ter upravljanja subvencij. Časovni okvir: četrto četrtletje 2009 ;

b. preizkusila bo enostavnejše postopke avtentikacije za strokovnjake, ki uporabljajo spletno stran in druge poklicne podatke (v skladu z najboljšo znanstveno prakso), in jih, če bodo uspešni, v celoti uvedla. Časovni okvir: četrto četrtletje 2009 ;

c. nadalje optimizirala učinkovite postopke za imenovanje strokovnjakov, ki morda ne bo zajemalo posameznih let, ampak celotno obdobje 7OP, in jih nato tudi uvedla. Časovni okvir: drugo četrtletje 2010 .

Okrepitev dejavnosti na vseh ravneh

Dejavnosti ERC zahtevajo visoko stopnjo strokovnosti na vseh ravneh: pri izbiri članov znanstvenega sveta in strokovnih ocenjevalcev ter pri povezanih dejavnostih upravljanja, na primer v zvezi z določbami o navzkrižju interesov, ki se uporabljajo pri izbiri projektov in delu napotenih nacionalnih strokovnjakov. Te dejavnosti je treba izvajati strogo, vendar prožneje kot do zdaj.

V pregledu so bila potrjena oblikovana merila in metode za izbor članov znanstvenega sveta ter priporočeno je bilo, da se za ta namen ustanovi stalni odbor za določitev. Predlagana je bila tudi večja preglednost, na primer pri izbiri članov znanstvenega odbora in strokovnih ocenjevalcev ter v zvezi s strateškimi razpravami znanstvenega sveta.

Komisija in izvajalska agencija ERC bosta sprejeli ukrepe, da bi zagotovili višjo raven strokovnosti in preglednosti, hkrati pa neodvisnost in kakovost dejavnosti ERC:

a. pojasnili bosta odnose in način delovanja med izvajalsko agencijo ERC in znanstvenim svetom pri njunih zadevnih vlogah v dejavnostih ERC ter po potrebi spremenili sklep o ERC. Časovni okvir: drugo četrtletje 2010 ;

b. ustanovili bosta stalni neodvisni odbor za določitev v skladu s priporočili odbora za določitev znanstvenega sveta ERC iz leta 2009[12], da se zagotovi postopna obnovitev znanstvenega sveta; pri svojem delu, ki bo temeljilo na merilih in metodah, ki jih je že oblikoval in odobril odbor, se bo posvetoval z znanstvenim svetom. Časovni okvir: prvo četrtletje 2010 ;

c. znanstveni svet bosta spodbudili, da razmisli o ustanovitvi pododbora, katerega naloga bo razširiti podlago za iskanje strokovnjakov za strokovno ocenjevanje. Časovni okvir: prvo četrtletje 2010 ;

d. preučili bosta možnost plačila honorarjev za udeležbo na plenarnih sestankih znanstvenega sveta kot priznanje za osebna prizadevanja članov znanstvenega sveta ter zlasti predsednika in podpredsednikov[13] in ohranili ukrep, s katerim se prek instrumenta za financiranje 7OP, tj. „usklajevalnega in podpornega ukrepa“, lokalno podpirajo predsednik znanstvenega sveta in njegovi podpredsedniki. Časovni okvir: drugo četrtletje 2010 ;

e. skupaj z znanstvenim svetom bosta povečevali preglednost dejavnosti ERC za zunanje zainteresirane strani, na primer z objavo zadevnih kodeksov ravnanja in določb o navzkrižju interesov ter zapisnikov sestankov znanstvenega sveta. Časovni okvir: četrto četrtletje 2009 ;

f. vzpostavili bosta povezavo z znanstvenim svetom in pod vodstvom direktorja izvajalske agencije ERC ustanovili odbor, ki bo v skladu z zakonskimi določbami in mednarodno dobro prakso zagotavljal napotke glede navzkrižja interesov, goljufij in etičnih vprašanj, da se zagotovi neoporečnost dejavnosti ERC z vidika kakovosti in pravičnosti, zlasti med strokovnim ocenjevanjem. Časovni okvir: drugo četrtletje 2010 .

(ii) Srednjeročni ukrepi

Med operativnim izvajanjem programa Zamisli so raziskovalci in njihove organizacije gostiteljice izrazili več pomislekov, kar kaže, da je upravna učinkovitost odločilnega pomena pri izvajanju pionirskih raziskovalnih projektov.

Poleg tega odbor meni, da operativne učinkovitosti ni mogoče ločiti od znanstvenega upravljanja tako jasno, kot je predlagano v sedanjem modelu ERC. Upravno učinkovitost je treba izboljšati, vendar je bilo v pregledu ugotovljeno, da so problemi ERC v veliko pogledih povezani z globljim regulativnim okoljem in iz njega izhajajočo „kulturo nadzora“ v sistemu Skupnosti. Predlaga prehod s sistema subvencij na podlagi pogodb na sistem „pavšalov“ in meni, da je treba ponovno razmisliti o filozofiji finančne uredbe in povezanih nadzornih postopkih ter se vrniti k pristopu, ki temelji na zaupanju, s strogimi kaznimi v primeru kršitev.

Številnih vprašanj ni mogoče rešiti v sedanjem okviru, saj zahtevajo dolgoročnejše ukrepe ali spremembe. Bližajoči se triletni pregled finančne uredbe je primerna priložnost, da se preučijo ta vprašanja, saj široko področje uporabe te uredbe ne zajema samo finančnih postopkov, ampak tudi okvir, v katerem delujejo izvajalske agencije. V zvezi z raziskovalnimi politikami bo osrednja naloga natančno določiti vrsto in obseg posebnih prilagoditev v korist raziskavam, tehnološkemu razvoju in inovacijam ter zlasti pionirskim raziskavam, da se lahko visoka ustvarjalnost podpira brez neprimernih finančnih tveganj. Najti je treba primerno ravnovesje med tveganji, ki so neizogibna pri izvajanju vrhunskih raziskav, in zaščito finančnih interesov Skupnosti prek finančne uredbe.

Komisija bo izkoristila bližajoči se pregled finančne uredbe in ocenila stanje, zbrala pridobljene izkušnje in oblikovala možne odgovore na posebne upravne in finančne pomanjkljivosti v zvezi z raziskavami, tehnološkim razvojem in inovacijami na splošno ter zlasti v zvezi s pionirskimi raziskavami. Ob upoštevanju splošnega cilja poenostavitve in izboljšanja upravljanja si bo prizadevala za izdelavo pristopa k finančnemu upravljanju raziskav, v katerem je poudarjena vloga subvencij za pionirske raziskave kot naložb v najboljše raziskovalce, kar velja za dobro prakso v vseh uspešnih raziskovalnih sistemih po svetu.

Ta vprašanja je treba obravnavati v širšem okviru razmišljanja o tem, kako prihodnji finančni in upravni okvir Skupnosti čim bolje uporabiti v politikah, usmerjenih v spodbujanje novih virov trajnostne rasti.

Sklepne ugotovitve in naslednji koraki

ERC po uspešni „pionirski fazi“ vstopa zdaj optimistično v svojo drugo stopnjo razvoja. Prvi dokazi kažejo, da lahko ERC postane pomemben in stabilen del evropskega raziskovalnega območja, da pa bo dosegel svoj polni potencial bo potreboval tudi podporo drugih ustanov in zainteresiranih strani.

ERC preizkuša nove načine izvajanja raziskav v okviru Skupnosti in tako v številnih pogledih dejansko spodbuja širši proces učenja in prilagajanja ter je resnično „gonilo sprememb“ v Evropskem raziskovalnem prostoru.

Naj zadeva upravljanje stičišča med znanstvenim svetom in izvajalsko agencijo ERC, postopke za strokovno ocenjevanje pionirskih raziskav, nove vrste vzajemnega delovanja med nacionalnimi dejavnostmi financiranja in dejavnostmi financiranja Skupnosti – v ta proces učenja so vključene zainteresirane strani iz celotne raziskovalne skupnosti. Da bo ERC s strategijo in ukrepi, ki jih je določila Komisija, dosegel svoje cilje, bosta v prihodnji fazi prav tako pomembna tudi stalna in popolna podpora in prizadevanje teh zainteresiranih strani.

V tem sporočilu je predstavljena vrsta ukrepov, ki so v skladu s cilji Evrope za ERC, ustrezno so upoštevana priporočila odbora in Komisijina ocena pridobljenih izkušenj.

Komisija in izvajalska agencija ERC bosta nemudoma sprejeli pobude v okviru svojih zadevnih pristojnosti ter izboljšali upravljanje in upravno prožnost ERC v skladu s sedanjim regulativnim okvirom. Komisija bo tudi dejavno sodelovala z drugimi zainteresiranimi stranmi, vključno z znanstvenim svetom, da bi zagotovila njihovo stalno nadaljnjo podporo, ob tem pa izboljšanje in „profesionalizacijo“ dejavnosti v okviru njihovih pristojnosti.

Komisija bo pravočasno in v okviru pregleda finančne uredbe začela širšo in znatno razpravo z Evropskim parlamentom in Svetom o regulativnem okviru za raziskave in tehnološki razvoj. Njen cilj bo vzpostaviti ustrezno ravnovesje med tveganji, povezanimi z raziskovalnimi dejavnostmi, in učinkovito uporabo sredstev EU ter zagotoviti, da se tudi za zunanje upravljanje raziskav razvijejo ustrezne strukture in mehanizmi. Splošen cilj je tako čim bolje uporabiti finančni in upravni okvir Skupnosti za spodbujanje novih virov trajnostne rasti.

[1] UL L 412, 30.12.2006, str. 1.

[2] Izvajalsko agencijo ERC upravljata direktor in usmerjevalni odbor, ki ju imenuje Komisija.

[3] UL L 57, 24.2.2007, str. 14.

[4] 2008/37/ES; UL L 9, 12.1.2008, str. 15.

[5] COM(2008) 526 konč.

[6] Poročilo in nadaljnje podrobnosti o dokazih in metodah, ki jih je uporabil odbor, so na voljo na spletni strani ERC: http://erc.europa.eu/index.cfm?fuseaction=page.display&topicID=158.

[7] 2007/134/ES; UL L 57, 24.2.2007, str.14.

[8] 2008/37/ES; UL L 9, 12.1.2008, str. 15.

[9] C(2008) 5694 konč. (neobjavljeno).

[10] SEK(2009) 27.

[11] C(2008) 5132 (neobjavljeno). Usmerjevalni odbor izvajalske agencije ERC trenutno sestavljajo trije uradniki Komisije, dva znanstvenika in generalni sekretar ERC kot opazovalec.

[12] Odbor za določitev znanstvenega sveta ERC, končno poročilo, 19. januar 2009, http://erc.europa.eu/pdf/ERC_Id_Final_Report_2009-01-19.pdf.

[13] V skladu z določbami za Evropski tehnološki inštitut, Uredba ES/294/2008, UL L 97, 9.4.2008, str. 1.